Alina Gorghiu explică alegerea numelor rare ale celor doi băieți ai săi: Ne mai critică lumea
- Moraru Iulia
- 25 martie 2024, 11:47
În 2018, Alina Gorghiu a devenit mamă pentru a doua oară, iar în ciuda dorinței sale de a avea o fiică, a fost binecuvântată cu doi băieți. Numele lor, Noua și Amon, sunt destul de neobișnuite, în special în România, iar atât ea cât și soțul său au fost adesea criticați pentru această alegere.
Ministra spune că ea și-a dorit foarte mult o fată, iar așa a căzut la o înțelegere cu soțul ei, Lucian Isar, cu care s-a căsătorit în 2016. Planul era ca, în cazul în care aveau o fiică, să îi dea numele Luna, așa cum își dorea ea, iar în cazul în care erau băieți, soțul urma să fie cel care să aleagă numele.
Alina Gorghiu, legenda din spatele alegerii numelor celor doi băieți
"Nici nouă nu ne-a fost uşor. Şi am spus aşa: dragă Lucian, dacă este fată aleg eu numele. Pentru că aveam divergenţă, el îşi dorea un nume de fată, eu categoric alt nume de fată. Şi pentru mine numele de Luna era un nume care merge la… Fata mea, dacă aş fi avut o fată, se chema Luna. Şi mergea foarte bine cu Isar", a mărturisit ministra Justiției în emisiunea "La cină".
Alina Gorghiu a dezvăluit că atunci când a aflat că e însărcinată ea și soțul ei au căutat un prenume care să se potrivească cu numele de familie.
Pentru că ambii copii au fost băieți, soțul ei a avut dreptul de a propune numele copiilor, chiar dacă s-au mai consultat pe această temă.
"Am vrut nişte nume simple, am vrut nişte nume care am crezut noi că se potrivesc. Ne mai critică lumea: de ce îl cheamă Noua, de ce nu îl cheamă Noe, de ce îl cheamă Amon? Sunt copiii noştri şi alegerea este a noastră.
Şi credem că li se potrivesc foarte, foarte bine aceste nume, simple, sunt copii foarte decenţi şi foarte simpatici, mi-i laud, nu excesiv, moderat, pentru că încerc să nu-i obişnuiesc aşa, foarte mult cu lauda.
E o generaţie care trebuie să răzbească altfel, cred că va fi o generaţie care va fi mult mai independentă faţă de cum am fost noi", a mai explicat Alina Gorghiu.
Ministra Justiției, dificultăți în a rămâne însărcinată
Alina Gorghiu spune că și familia ei a avut aceeași problemă, dar în cele din urmă a reușit să nască doi copii.
"Ca orice familie, am încercat, nu ne-a ieşit din prima să avem un copil, ne-am chinuit ceva şi dacă e să dau un mesaj şi celor care la un moment dat nu mai au speranţa că reuşesc, le spun că merită încercat, dacă asta îşi doresc", a mărturisit ministra Justiției.